पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के बढ़ते संक्रमण को देखते हुए राज्य में 15 मई तक लॉकडाउन लागू है। इस दौरान निजी वाहनों के परिचालन पर पूर्णत: रोक लगी हुई है। पैदल चलने पर भी प्रतिबंध लगा दिया गया है। ऐसे में बहुत से लोग जगह-जगह फंस गए हैं। इनमें दूसरे राज्यों से आए लोग, दूसरे जिले में रह रहे विद्यार्थी, फैक्ट्री बंद होने के बाद फंसे मजदूर प्रमुख हैं। इसके अलावा इमरजेंसी में भी कई लोगों को जिले के अंदर और बाहर इलाज आदि कराने के लिए जाना होता है। ऐसे ही लोगों को सुरक्षित उनके गंतव्य तक जाने के लिए ई-पास की व्यवस्था की गई है। इसे राज्य सरकार की वेबसाइट पर विभिन्न दस्तावेजों को अपलोड कर हासिल किया जा सकता है। इसके लिए संबंधित कार्यालय में जाने की जरूरत नहीं होगी। आवेदन करने के बाद ई-पास जारी होने की सूचना आवेदक के रजिस्टर्ड ई-मेल से प्राप्त होगा। डीएम श्याम बिहारी मीणा के हवाले से डीपीआरओ मनीष कुमार ने बताया कि आवेदक के द्वारा निर्गत ई-पास का प्रिंट लेकर उपयोग किया जा सकता है। जिला प्रशासन की स्वीकृति के बाद ही ई-पास निर्गत किया जाएगा। इसके लिए गृह विभाग की विशेष शाखा की ओर से भी निर्देश जारी किए गए हैं। दो तरह का ई-पास जारी किया जाएगा। एक जिले के अंदर के लिए, दूसरा जिले से बाहर के लिए। लॉकडाउन में निजी वाहन से दूसरी जगह जाने के लिए ई-पास की जरूरत होगी। पूरे राज्य के किसी भी हिस्से के लिए ई-पास जारी करने हेतु एकीकृत वेबसाइट serviceonline.bihar.gov.in है। यहां विजिट करते हुए आवेदन करना होगा। सबसे पहले अपना नाम भरना होगा। आप वही नाम दें तो आपके आधार कार्ड में हो। इसके बाद मोबाइल नंबर समेत मूलभूत जानकारी देनी होगी। इसमें आग्रह किया गया है कि जब आपको पास की जरूरत हो उससे कम से कम 30 मिनट पहले जरूर आवेदन करें। आवेदन करते समय अपना पहचान पत्र, लॉकडाउन में यात्रा की मजबूरी का प्रमाण, वाहन के प्रकार व उसके विवरण की पूरी जानकारी साथ में रख लेना चाहिए। दोपहिया वाहन होने की स्थिति में केवल एक व्यक्ति को पास निर्गत किया जाएगा। एक तस्वीर भी चाहिए। पास एक तरफ से चाहिए या दोनों तरफ का, इसकी जानकारी भी देनी होगी। सभी दस्तावेजों को उपलब्ध कराने के बाद यह आवेदन संबंधित जिला प्रशासन की अनुमति के लिए सबमिट हो जाता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn